Jumbo (kauppakeskus)

Jumbo (vuosina 2019–2024 Jumbo-Flamingo) on Vantaan Vantaanportissa sijaitseva kauppakeskus. Se on rakennettu Vantaanportin yritysalueelle Kehä III:n eteläpuolelle. Kauppakeskus avattiin lokakuussa 1999, ja se on vuodesta 2012 saakka ollut myynnillisesti Suomen suurin kauppakeskus. Vuonna 2019 Jumbo yhdistyi viereisen viihdekeskus Flamingon kanssa, ja niiden yhdessä muodostama kokonaisuus on koko Pohjoismaiden suurin viihdekauppakeskus.
Jumbon vuokrattava liikepinta-ala on 115 900 neliömetriä ja kokonaisliikeala yhteensä 140 700 neliömetriä. Jumbossa sijaitsee yhteensä 170 liikettä, mukaan lukien ravintoloita ja kahviloita. Suurimmat yksittäiset liikkeet ovat noin 15 000 neliömetrin hypermarketit K-Citymarket ja Prisma sekä noin 11 000 neliömetrin kokoinen Stockmann. K-Citymarket ja Prisma ovat toimineet Jumbossa alusta saakka ja Stockmann vuoden 2005 laajennuksesta lähtien. Vuonna 2024 kauppakeskus Jumbossa vieraili yli 12 miljoonaa ihmistä, ja kokonaismyynti oli 496 miljoonaa euroa eli noin 42 euroa asiakasta kohden. 
Historia.
Nykyisen Jumbon paikalla oli aiemmin peltomaisemaa ja tiheää metsää. Alue kuului Backaksen kartanon maihin. Kartanon päärakennus sijaitsee edelleen Pakkalassa. 
Elanto osti maat kartanon omistaneelta Ehrnroothin suvulta vuonna 1916 ja myi ne Haka- ja Polar-rakennusyhtiöille vuonna 1986. 1980-luvun lopussa tarve uudelle kauppakeskukselle oli suuri. Suunnitelma kauppakeskuksesta kirjattiin Vantaan yleiskaavaan vuonna 1992, mutta 1990-luvun alun lama hidasti kuitenkin rakentamista vuosikymmenen loppuun asti. Rakentaminen harvaanasutulle alueelle herätti myös vastustusta; sittemmin lähistölle on valmistunut muun muassa Kartanonkosken ja Pakkalanrinteen asuinalueet. Jumbo valmistui lopulta lokakuussa 1999 aikansa Suomen toiseksi suurimmaksi kauppakeskukseksi. Ensimmäisen vuoden asiakasmäärä oli kuusi miljoonaa.
Laajennus.
Jumbon 72 000 neliömetrin kokoista laajennusta alettiin rakentaa maaliskuussa 2004, ja se avattiin 27. lokakuuta 2005, jolloin erikoistavarakauppojen määrä miltei kaksinkertaistui. Jumbo sai laajennuksen myötä 57 uutta erikoisliikettä. Lisäksi merkittävänä osana laajennusta valmistui Stockmannin Jumbon tavaratalo. Laajennushankkeen arvo oli noin 70 miljoonaa euroa.
Yhdistyminen Flamingon kanssa.
Jumbon yhteyteen alettiin vuonna 2006 rakentaa vapaa-aika-, viihde- ja hotellikeskus Flamingoa. Muun muassa vesipuiston, kuuden salin elokuvateatterin, keilahallin, Sokos-hotellin ja kuntosalin sisältävä Flamingo avattiin syyskuussa 2008. Vuonna 2019 Jumbo ja Flamingo yhdistyivät, ja yhdessä ne muodostavat myynniltään Suomen suurimman kauppakeskuksen. Vuonna 2024 Jumbo-Flamingon logo ja brändi uudistettiin ja nimi lyhennettiin Jumboksi kattaen molemmat keskukset. Entiseen Flamingo-viihdekeskukseen on sittemmin viitattu Jumbon Viihdekorttelina. 
Kulkuyhteydet.
75 prosenttia Jumbon asiakkaista kulkee matkan autolla. Puolet saapuu Vantaalta ja puolet muualta Suomesta, erityisesti pääkaupunkiseudulta ja sen kehyskunnista, kuten Keravalta, Nurmijärveltä ja Tuusulasta. 
Jumboon pääsee Tikkurilan rautatieasemalta runkolinjalla 570. Itä-Helsingistä ja Malmilta pääsee busseilla 561 ja 562. Myyrmäen rautatieasemalta pääsee busseilla 572 ja 574. Kivistön rautatieasemalta Jumboon pääsee bussilla 561. Helsingin päärautatieasemalta pääsee runkolinjalla 600. Lähin rautatieasema on Aviapolis, josta on Jumbolle linja-autoyhteyksiä runkolinjalla 570 sekä linjoilla 561, 562, 583 ja 584. Öisin kulkevalla linjalla 415N pääsee Jumboon muun muassa Helsingin päärautatieasemalta sekä Martinlaakson ja Kivistön rautatieasemilta. Helsinki-Vantaan lentoasema sijaitsee parisen kilometriä kauppakeskuksesta pohjoiseen. "Helsingin Sanomien" mukaan kulkuyhteydet linja-autopysäkeiltä ovat vaikeakulkuiset, ja on selvää, että kauppakeskus on suunniteltu autoilun ehdoilla.